SET ปิดเช้าลบ 0.28 จุด รับแรงขายหุ้นบิ๊กแคป – ฟันด์โฟลว์ชะลอตัว
SET ปิดเช้าลบ 0.28 จุด รับแรงขายหุ้นบิ๊กแคป-ฟันด์โฟลว์ชะลอตัว อีกทั้งไร้ปัจจัยใหม่หนุนระหว่างรอผลการประชุม เฟดปลายเดือน ก.ย.นี้ ช่วงบ่ายคาดตลาดแกว่งในกรอบ 1,625-1,635 จุด บวก/ลบไม่เกิน 5 จุด
10 ก.ย. 2564

นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นเช้านี้ปรับตัวขึ้นสอดคล้องหุ้นในเอเชียฟื้นตัว หลังการประชุมธนาคารกลางยุโรป (ECB) ส่งสัญญาณปรับลดวงเงินในโครงการซื้อพันธบัตรฉุกเฉินป้องกันผลกระทบจากการแพร่ระบาดของโควิด-19 (Pandemic Emergency Purchase Programme:PEPP) ในไตรมาส 4/2564 เป็นไปตามความคาดหมาย ดังนั้นผลกระทบน้อยมาก และการปรับลดวงเงิน QE เป็นการยืนยันการฟื้นตัวของเศรษฐกิจ
ทั้งนี้จากผลประชุมของ ECB ทำให้ค่าเงินยูโรแข็งค่าและดอลลาร์สหรัฐอ่อนค่าลง ถือเป็นปัจจัยสนับสนุนการลงทุนในฝั่งเอเชีย แต่ Fund Flow ชะลอตัวในตลาดหุ้นไทยวันนี้ และตลาดยังไร้ปัจจัยใหม่หนุนระหว่างรอผลการประชุมธนาคารกลางสหรัฐ (เฟด) ปลายเดือน ก.ย.นี้ ส่งผลให้หุ้นขนาดใหญ่ถูกขายออกทำกำไรก่อน
สำหรับภาพระยะสั้นตลาดหุ้นไทยและตลาดหุ้นเอเชียก็ยังไม่มีปัจจัยลบชัดเจนระหว่างรอการประชุมเฟด ภาพจากนี้จะทำให้ตลาดหุ้นไทยอาจไม่เคลื่อนไหวมากนัก หรืออาจขึ้นลงไม่ชัดเจน แต่มีบรรยากาศเก็งกำไรรายตัวทั้งหุ้นขนาดกลางและเล็กที่ไม่ได้รับผลกระทบจากเม็ดเงินลงทุนจากต่างประเทศ (Fund Flow) ที่เคลื่อนไหวตามทิศทางการประชุมเฟดที่อาจปรับลด QE
ส่วนในเชิงกลยุทธ์ แนะเก็งกำไรโฟกัสรายตัว และให้น้ำหนักการเคลื่อนไหวดัชนีน้อยมากหรือแทบไม่มีผล โดยภาพตลาดจากนี้จนถึงการประชุมเฟด ดัชนีอาจเคลื่อนไหวในกรอบ 1,615 – 1,650 จุด หากไม่หลุดกรอบก็เป็นภาพบวกต่อการเก็งกำไร หรือหาก SET ซึมลง แต่ไม่หลุดต่ำกว่า 1,615 จุดก็ไม่ได้มีผลต่อ SET อย่างไรก็ตามการลงทุนยากขึ้น การเก็งกำไรจะเห็นหลากหลาย ไม่มีธีมการลงทุนชัดเจน
อย่างไรก็ดีแนวโน้มการลงทุนในช่วงบ่ายนี้ ให้กรอบ 1,625 – 1,635 จุด บวกลบ 5 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
ADVANC มูลค่าการซื้อขาย 3,086.90 ล้านบาท ปิดที่ 190.00 บาท ลดลง 1.00 บาท
GULF มูลค่าการซื้อขาย 3,079.77 ล้านบาท ปิดที่ 40.50 บาท ลดลง 0.50 บาท
INTUCH มูลค่าการซื้อขาย 2,643.57 ล้านบาท ปิดที่ 82.75 บาท ลดลง 2.00 บาท
CPALL มูลค่าการซื้อขาย 1,697.29 ล้านบาท ปิดที่ 61.25 บาท ลดลง 0.75 บาท
AOT มูลค่าการซื้อขาย 1,457.46 ล้านบาท ปิดที่ 60.75 บาท ลดลง 1.00 บาท